Die kantonesischi Sprooch (vereifachti Schriftzeiche: 广东话, traditionelli Schriftzeiche: 廣東話; kant. Gwóngdūngwah; hoochchinesisch Guǎngdōnghuà) oder Yue (trad. 粵語, ver. 粤语; kant. Yuhtyúh, hoochch. Yuèyǔ) isch e chinesischi Sprooch, wo vor allem im Süde vo China z Guangxi, Wuzhou und in groosse Däil vo dr Browinz Guangdong (au Kanton, drum kantonesisch) gschwätzt wird. En Usnaam bildet d Sonderwirtschaftszone Shenzhen. Dört het s e Hufe Zuewanderer us de südöstlige Däil vo China und die mäiste Lüt schwätze Mandarin (Hoochchinesisch). In de bäide Sonderverwaltigszoone Hongkong und Macau schwätzt mä ebefalls kantonesisch. Kantonesisch wird au vom e Däil vo de usgwanderete chinesische Minderhäite z Singapur, Malaysia und Vietnam gschwätzt.